**Päivikki Palosaari** (s. 31. joulukuuta 1956 Kittilä) on suomalainen yrittäjäneuvos ja hotelli- ja ravintola-alan yrittäjä, jonka yritykset sijaitsevat Kittilän Levillä ja Kemissä.

Elämä ja ura
------------

Päivikki Palosaaren isä oli sekatyömies ja äiti kätilö. Palosaaret asuivat vaatimattomissa oloissa pientilalla. 16-vuotiaana Palosaari lähti opiskelemaan suurtalouskokiksi ja avasi ensimmäisen yrityksensä Porogrillin 24-vuotiaana. Palosaari avasi ensimmäisen ravintolansa Wanhan Hullun Poron vuonna 1988. Hullu Poro Oy sai Suomen yrittäjien palkinnon vuonna 2002. Yritys on suorittanut Laatutonni-ohjelman vuonna 2008. Yritys sai Suomen vahvimmat -sertifikaatin vuonna 2008.

Hullu Poro -yhtiöön kuuluu 15 ravintolaa, hotelli ja muita majoitustiloja sekä vaatekauppa ja kauneushoitola. Yhtiön liikevaihto on noin 12 miljoonaa euroa, josta yli 9 miljoonaa tulee ravintoloista. Yritys työllistää keskimäärin 75 ja sesonkiaikoina parisataa työntekijää.

Yksityiselämä
-------------

Palosaarella on kaksi tytärtä, jotka molemmat työskentelevät Hullussa Porossa. Hän on naimisissa Mika Latvan kanssa. Päivikki Palosaari on Jouni Palosaaren sisko.

Palkinnot ja tunnustukset
-------------------------

* Yrittäjäneuvos, 2008
* Prix Veuve Clicquot, vuoden liikenainen 2004

Kaatopaikka
-----------

Päivikki Palosaaren tiluksilta löytyi vuonna 2015 Hullu Poro Oy:n laiton kaatopaikka. Paikalta on sittemmin viety 44 tonnia jätettä jäteasemalle. Palosaari itse on pitänyt kaatopaikka-oikeudenkäyntiä kiusantekona. Jupakasta huolimatta Hullu Poro sai vuonna 2016 ympäristösertifikaatin; sertifikaatin antanut Inspecta ei tiennyt kaatopaikkaongelmasta.

Rovaniemen hovioikeus antoi 2021 asiassa tuomion, jonka mukaan Palosaari sai ympäristön turmelemisesta kolme kuukautta ehdollista vankeutta, ravintolaketjun työntekijä avunannosta ympäristön turmelemiseen 30 päiväsakkoa ja Hullu Poro 10 000 euron yhteisösakon. Hovioikeus katsoi, että vuodesta 2003 vuoteen 2015 jatkunut luvaton menettely liittyi yritystoimintaan, oli ammattimaista, jatkuvaa ja pitkäkestoista.

Lähteet
-------

* Helsingin Sanomat 30.12.2006 s. C8 Syntymäpäivähaastattelu

### Viitteet

1. 1 2 3  Hämäläinen, Anna-Liisa: *Päivikki Palosaari ja Mika Latva: "Ansaitsemme tämän onnen"*, Oma Aika 1/2014 s. 8.
2. ↑  Laatuverkko MEK.  Arkistoitu 12.7.2011. Viitattu 6.10.2010.
3. ↑  Suomen asiakastieto (Arkistoitu – Internet Archive)
4. ↑  Päivikki Palosaari - CV. Hulluporo.fi.  Arkistoitu 26.5.2012.
5. ↑   Päivikki Palosaari naimisiin: En uskonut tähän onneen MTV3.fi - viihde.
6. ↑  Marketing Clinicin Catharina Stackelbergistä vuoden 2013 Veuve Clicquot Business Woman, lehdistötiedote 5.6.2013. Viitattu 25.5.2014.
7. ↑  Hynynen, Eeva-Liisa: Kittilä. Suomen kalleimmat potkut. (Näin Kittilässä syntyi Suomen ennätys kolmessa ja puolessa vuodessa. Syyteharkinnassa on jo 28 kuntapäättäjää ja kaksi muuta henkilöä.) *Suomen Kuvalehti*, 11.8.2017. Helsinki:  Otavamedia Oy.
8. ↑  Kauppalehti 1.12.2016: Matkailukuningatar Päivikki Palosaaren yhtiön kaatopaikan pito syyteharkintaan
9. ↑  Image.fi 17.2.2017: Napapiirin sankari: Kittilässä pitää hoviaan yrittäjä Päivikki Palosaari
10. ↑  Rosvall, Maria / STT: Omistajalle ehdollista Hullu Poro -yhtiön ympäristörikosjutussa.  *Helsingin Sanomat*, 27.3.2021, s. A 25. Helsinki:  Sanoma Media Finland Oy. ISSN 0355-2047. Artikkelin verkkoversio. Viitattu 27.3.2021.